RÅDETS AFGØRELSE (FUSP) 2017/1252

af 11. juli 2017

om støtte til styrkelsen af kemisk sikkerhed i Ukraine i overensstemmelse med gennemførelsen af De Forenede Nationers Sikkerhedsråds resolution 1540 (2004) om ikkespredningen af masseødelæggelsesvåben og disses fremføringsmidler

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, stk. 1, og artikel 31, stk. 1,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

Det Europæiske Råd vedtog den 12. december 2003 EU's strategi mod spredning af masseødelæggelsesvåben, som i kapitel II indeholder en oversigt over foranstaltninger til bekæmpelse af sådan spredning, som det er nødvendigt at træffe både i Den Europæiske Union og tredjelande.

Den Europæiske Union er aktivt i gang med at gennemføre denne strategi og er i færd med at iværksætte de foranstaltninger, der nævnt i kapitel III heri, navnlig gennem frigørelse af finansielle midler til støtte for specifikke projekter under ledelse af multilaterale institutioner, ydelse af teknisk bistand og ekspertbistand til stater med hensyn til en bred vifte af ikkespredningsforanstaltninger og understøttelse af De Forenede Nationers (FN's) Sikkerhedsråds rolle.

Den 28. april 2004 vedtog FN's Sikkerhedsråd resolution 1540 (2004) (»UNSCR 1540 (2004)«), som var det første internationale instrument, der på en integreret og samlet måde omhandler masseødelæggelsesvåben og disses fremføringsmidler og dertil knyttet materiel. UNSCR 1540 (2004) indførte bindende forpligtelser for alle stater, der skulle forebygge og afskrække ikkestatslige aktører fra at tilegne sig sådanne våben og sådant våbenrelateret materiel. Ved UNSCR 1540 (2004) besluttede FN's Sikkerhedsråd også, at alle stater skal træffe og håndhæve effektive foranstaltninger til at indføre national kontrol for at hindre spredning af nukleare, kemiske eller biologiske våben og disses fremføringsmidler, herunder ved at indføre passende kontrol med dertil knyttet materiel.

Universel tiltrædelse og den fuldstændige gennemførelse af konventionen om kemiske våben og UNSCR 1540 (2004) er blandt de vigtigste prioriteter for Ukraine på området for ikkespredning af masseødelæggelsesvåben, navnlig inden for rammerne af dets ikkepermanente medlemskab af FN's Sikkerhedsråd i mandatperioden 2016-2017.

Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (1) (»associeringsaftalen«), blev undertegnet den 21. marts og den 27. juni 2014. Associeringsaftalen sørger bl.a. for fremskyndet harmonisering af Ukraines lovgivning med den relevante EU-lovgivning, herunder om afskaffelse af alle hindringer for en omfattende gennemførelse af UNSCR 1540 (2004). Visse dele af associeringsaftalen er blevet anvendt midlertidigt siden november 2014 og januar 2016.

I henhold til Ukraines regerings plan for gennemførelsen af associeringsaftalen for 2014-2017 gav Ukraine tilsagn om at udarbejde regler om kontrol med større uheld med farlige stoffer. Ukraines ministerkabinet besluttede også at forbedre den kemiske sikkerhed ved at udarbejde lovgivnings- og reguleringsforanstaltninger vedrørende overholdelse af kravene til sikker håndtering af farlige kemiske stoffer og forebyggelsen af den ulovlige markedsføring af farlige kemiske produkter.

Den 11. og 12. december 2014 afholdt Organisationen for Sikkerhed og Samarbejde i Europa (OSCE) med støtte fra FN's Kontor for Nedrustningsanliggender (UNODA), den ukrainske faglige organisation for kemikere (UCU) og det internationale center for kemisk sikkerhed (ICCSS) en national rundbordsdiskussion i Kiev om kapaciteter inden for kemisk sikkerhed i Ukraine og udviklingen af et integreret program for kemisk sikkerhed (»ICSSP«) i Ukraine, herunder fremme af gennemførelsen af UNSCR 1540 (2004). Rundbordsdiskussionen samlede et publikum bestående af mange interessenter fra Ukraine og internationale partnere, og resultaterne heraf blev godkendt gennem vedtagelsen af en række anbefalinger.

Fra den 24. til den 26. februar 2015 blev der i Wien afholdt et møde mellem de vigtigste interessenter og internationale partnere om udviklingen af et ICSSP i Ukraine, herunder fremme af gennemførelsen af UNSCR 1540 (2004). Deltagerne fra Ukraine blev enige om en køreplan for ICSSP i Ukraine.

Inden for disse rammer udarbejdede OSCE's sekretariat i tæt samarbejde med de kompetente myndigheder i Ukraine projektforslag, som blev forelagt for Unionen med henblik på finansiering gennem FUSP-budgettet.

VEDTAGET DENNE AFGØRELSE:

Artikel 1

1. Med henblik på at fremme fred og sikkerhed og effektiv multilateralisme på globalt og regionalt plan har Unionen sat sig følgende mål:

at fremme fred og sikkerhed i Unionens naboskabsområde ved at mindske den trussel, som den ulovlige handel med kontrollerede og giftige kemikalier udgør i OSCE-regionen, navnlig i Ukraine

at støtte effektiv multilateralisme på regionalt plan ved at støtte OSCE's indsats for at styrke kapaciteterne hos de kompetente myndigheder i Ukraine med henblik på at forhindre den ulovlige handel med kontrollerede og giftige kemikalier i overensstemmelse med forpligtelserne i henhold til UNSCR 1540 (2004).

2. For at nå de i stk. 1 omhandlede mål træffer Unionen følgende foranstaltninger:

Bilaget indeholder en detaljeret beskrivelse af de i første afsnit omhandlede foranstaltninger.

Artikel 2

1. Unionens højtstående repræsentant for udenrigsanliggender og sikkerhedspolitik (»den højtstående repræsentant«) er ansvarlig for gennemførelsen af denne afgørelse.

2. Den tekniske gennemførelse af de i artikel 1, stk. 2, første afsnit, omhandlede foranstaltninger forestås af OSCE's sekretariat. Det udfører denne opgave under den højtstående repræsentants ansvar. Med henblik herpå indgår den højtstående repræsentant de nødvendige arrangementer med OSCE's sekretariat.

Artikel 3

1. Det finansielle referencegrundlag for gennemførelsen af de i artikel 1, stk. 2, første afsnit, omhandlede foranstaltninger er på 1 431 156,90 EUR.

2. De udgifter, der finansieres af det i stk. 1 fastsatte beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 2 omhandlede udgifter forvaltes korrekt. Med henblik herpå indgår den en finansieringsaftale med OSCE's sekretariat. Det skal fremgå af aftalen, at OSCE's sekretariat sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalen.

Artikel 4

Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af OSCE's sekretariat. Disse rapporter skal danne udgangspunkt for Rådets evaluering. Kommissionen oplyser om de finansielle aspekter af de i artikel 1, stk. 2, første afsnit, omhandlede foranstaltninger.

Artikel 5

1. Denne afgørelse træder i kraft på dagen for vedtagelsen.

2. Afgørelsen udløber 36 måneder efter indgåelsen af finansieringsaftalen omhandlet i artikel 3, stk. 3, eller seks måneder efter vedtagelsen af afgørelsen, hvis der ikke er indgået en finansieringsaftale i denne periode.

(1) Associeringsaftale mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (EUT L 161 af 29.5.2014, s. 3).

BILAG

Styrkelse af kemisk sikkerhed i Ukraine i overensstemmelse med De Forenede Nationers Sikkerhedsråds resolution 1540 (2004)

1. Baggrund

Ikkestatslige aktørers brug af kemiske våben eller kemikalier som våben er blevet en realistisk trussel. I betragtning af den aktuelle sikkerhedssituation udgør truslerne og risiciene forbundet med en uautoriseret brug af kemikalier eller angreb på kemiske anlæg en alvorlig udfordring for sikkerheden, økonomien, sundheden og miljøet i Ukraine. Derfor afholdt Organisationen for Sikkerhed og Samarbejde i Europa (OSCE) den 11. og 12. december 2014 med støtte fra De Forenede Nationers (FN's) Kontor for Nedrustningsanliggender (UNODA), den ukrainske faglige organisation for kemikere (UCU) og det internationale center for kemisk sikkerhed (ICCSS) en national rundbordsdiskussion i Kiev, Ukraine, om kapaciteter inden for kemisk sikkerhed i Ukraine og udviklingen af et integreret program for kemisk sikkerhed (»ICSSP«) i Ukraine, herunder fremme af gennemførelsen af De Forenede Nationers Sikkerhedsråds resolution (»UNSCR«) 1540 (2004).

Som opfølgning blev der den 24.-26. februar 2015 afholdt et møde i Wien om udviklingen af et ICSSP i Ukraine. De nationale deltagere blev enige om en køreplan for ICSSP. I første omgang udførte internationale eksperter en samlet gennemgang af den kemiske sikkerhed i Ukraine (»den samlede gennemgang«). I den samlede gennemgang blev der bl.a. foretaget en analyse af den overordnede kemiske sikkerhedspolitik i Ukraine, sikkerhed ved transport af farlige kemikalier, infrastruktur og tekniske kapaciteter med henblik på analysen af farlige kemikalier, grænse- og toldkontrol af transport af farlige kemikalier og sikkerhed ved fremstilling, oplagring og brug af kemikalier i den nationale industri.

Som følge heraf har OSCE udarbejdet tre projekter med henblik på at støtte ICSSP i Ukraine. De blev udarbejdet i samarbejde med de relevante ukrainske myndigheder. Alle projekter skal gennemføres i overensstemmelse med de respektive bestemmelser i planen for gennemførelsen af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (»Associeringsaftalen«).

2. Målsætning

Den overordnede målsætning for denne afgørelse er at støtte OSCE-projekter, der tager sigte på at styrke den kemiske sikkerhed i Ukraine i overensstemmelse med UNSCR 1540 (2004) og associeringsaftalen ved at yde betydelige bidrag til ICSSP i Ukraine. Denne afgørelse har navnlig til formål at mindske den trussel, som den ulovlige handel med kontrollerede og giftige kemikalier udgør i OSCE-regionen, navnlig i Ukraine, og således fremme fred og sikkerhed i Unionens naboskabsområde.

3. Beskrivelse af projekterne

3.1. Projekt 1: Forbedring af Ukraines regelsæt om kemisk sikkerhed

3.1.1. Projektets formål

— Forbedring af lovgivnings- og reguleringsgrundlaget i Ukraine om kemisk sikkerhed som led i ICSSP i overensstemmelse med forpligtelserne i henhold til UNSCR 1540 (2004).

3.1.2. Beskrivelse af projektet

— For at støtte Ukraines regeringsorganer i at imødegå truslerne om misbrug af giftige kemikalier har OSCE og Ukraines kompetente myndigheder udpeget fire prioriterede dokumenter vedrørende forbedringen af lovgivningen om kemisk sikkerhed: — teknisk forordning om sikker håndtering af kemiske produkter — teknisk forordning om klassificering og mærkning af farlige kemiske stoffer — ændringer af Ukraines lov om højrisikovirksomheder — dekret fra Ukraines ministerkabinet om identificering og angivelse af højrisikovirksomheder.

3.1.3. Forventede projektresultater

— Projektet skal munde ud i de i punkt 3.1.2 fire omhandlede dokumenter, der skal vedtages inden for regulerings- og lovgivningsrammerne.

3.1.4. Projektbegunstigede

— Ukraines ministerium for økonomisk udvikling og handel

— Ukraines statslige beredskabstjeneste.

3.2. Projekt 2: Oprettelse af Ukraines nationale referencecenter med henblik på at identificere kontrollerede og giftige kemikalier

3.2.1. Projektets formål

— De ukrainske myndigheders forbedrede evne til at identificere giftige kemikalier og prækursorer og gennemføre kriminaltekniske undersøgelser af misbrug som led i ICSSP i overensstemmelse med forpligtelserne i henhold til UNSCR 1540 (2004).

3.2.2. Beskrivelse af projektet

— I henhold til henstillingen fra den samlede gennemgang, som blev godkendt af Ukraines sundhedsministerium, kan der oprettes et nationalt referencecenter på grundlag af et eksisterende forskningscenter. Imidlertid mangler dette forskningscenters laboratorier et relevant reguleringsgrundlag, operative standardprocedurer til at levere tjenester til de berørte myndigheder og organisationer i den private sektor samt specifikke kemiske analytiske instrumenter med en høj opløsning til præcis og pålidelig sporing og identificering af farlige kemikalier. Projektet vil derfor bidrage til at oprette et fuldt funktionsdygtigt nationalt referencecenter, herunder indkøb af kemiske analytiske instrumenter med en høj opløsning, og at sikre passende uddannelse af laboratoriepersonalet.

3.2.3. Forventede projektresultater

— Oprettelse af et nationalt referencecenter med henblik på identificering af kontrollerede og giftige kemiske stoffer og integration heraf i nationale og internationale reaktionssystemer i forbindelse med kemiske trusler

— opgradering af forskningscentrets laboratorieudstyr

— indarbejdelse af det nationale referencecenter i internationale rammer

— uddannelse af laboratoriepersonalet.

3.2.4. Projektbegunstigede

— Ukraines sundhedsministerium.

3.3. Projekt 3: Styrkelse af kontrollen med grænseoverskridende transport af kontrollerede og giftige kemikalier

3.3.1. Projektets formål

— Forbedret grænsekontrol og overvågning af kemikalier i transit i Ukraine i overensstemmelse med forpligtelserne i henhold til UNSCR 1540 (2004).

3.3.2. Beskrivelse af projektet

— Den samlede gennemgang viste, at der er behov for at styrke den interne kontrol af grænseoverskridende transport af giftige kemikalier og styrke nationale kapaciteter i denne henseende. Hensigten med projektet er således at oprette behørigt formaliserede nationale uddannelsessystemer og uddanne undervisere fra Ukraines statslige grænsepoliti og Ukraines statslige skattemyndigheder i sporing og identificering af kontrollerede og giftige kemikalier, der passerer statsgrænsen til Ukraine. Det vil give de ukrainske myndigheder bæredygtig viden og bedste praksis for procedurer i kemisk sikkerhed og krisestyring i forbindelse med kontrollerede og giftige kemikalier gennem udviklingen af nationale operative standardprocedurer, der er harmoniseret med Unionens standardprocedurer, etablere internationale standarder og praksis på dette område og gennemføre skrivebordsøvelser og feltøvelser ved grænsen osv. Projektet skal også bidrage til at styrke eksportkontrollen gennem de ukrainske toldmyndigheders håndhævelse af Unionens kontrolliste over produkter med dobbelt anvendelse.

— Følgende områder er blevet udpeget med henblik på intervention: — analyse og overvågning af kemikalier i transit — grænsekontrol og ulovlig handel over grænserne — uddannelse og bevidstgørelse — indførelsen af relevante administrative og operative regler vedrørende kemisk sikkerhed — beredskab i forbindelse med ulykker i transit.

3.3.3. Forventede projektresultater

— Udvikling af nationale uddannelsesprogrammer til Ukraines statslige skattemyndigheder og Ukraines statslige grænsepoliti om procedurer inden for kemisk sikkerhed og krisestyring i forbindelse med grænseoverskridende transport af kontrollerede og farlige kemikalier gennem grænseovergangssteder på land, søhavne og lufthavne

— uddannelse af personale, herunder nationale undervisere fra Ukraines statslige skattemyndigheder og Ukraines statslige grænsepoliti, og transportmyndigheder på regulerings- og ledelsesplan samt operationelt plan

— styrkede eksportkontrol- og håndhævelseskapaciteter til kontrol af grænseoverskridende transport af kontrollerede og farlige kemikalier gennem grænseovergangssteder på land, søhavne og lufthavne.

3.3.4. Projektbegunstigede

— Ukraines statslige skattemyndigheder

— Ukraines statslige grænsepoliti.

4. Administrativ støtte til gennemførelsen af projekterne

Særligt personale i OSCE's sekretariat og på OSCE-projektkoordinatorens kontor i Ukraine koordinerer og styrer gennemførelsen af de i punkt 3 nævnte projektaktiviteter med henblik på at videreudvikle rammen for samarbejde mellem de ukrainske partnere, herunder gennem udvikling af relevante nye projektforslag og nationale foranstaltninger.

Støttepersonalet skal udføre følgende opgaver:

— forvaltning af projekter gennem alle faser af projektcyklussen

— løbende finansielt tilsyn med projekterne

— ydelse af teknisk og juridisk ekspertbistand, støtte til større indkøb, inddragelse af andre internationale organisationer, kvalitetssikring og kvalitetskontrol af de godkendte projekters resultater, rapportering til Unionen om alle ICSSP's aktiviteter

— støtte til de ukrainske myndigheder med henblik på at udvikle nye nationale foranstaltninger i henhold til ICSSP i overensstemmelse med UNSCR 1540 (2004).

5. Varighed

Den samlede forventede varighed af projekterne er 36 måneder.

6. Teknisk gennemførelsesinstans

Den tekniske gennemførelse af denne afgørelse overlades til OSCE's sekretariat. OSCE's sekretariat vil gennemføre aktiviteterne i henhold til denne afgørelse i samarbejde med andre internationale organisationer og agenturer, navnlig med henblik på at sikre effektive synergier og undgå overlapning med aktiviteterne i Organisationen for Forbud mod Kemiske Våben, i overensstemmelse med konventionen om kemiske våben.

7. Indberetning

OSCE's sekretariat udarbejder regelmæssige rapporter og rapporter efter at have afsluttet hver af de beskrevne aktiviteter. De endelige rapporter bør forelægges for Unionen senest seks uger efter afslutningen af de relevante aktiviteter.

8. Styringskomitéen

Styringskomitéen for disse projekter består af en repræsentant for den højtstående repræsentant og en repræsentant for gennemførelsesinstansen, jf. punkt 6 i dette bilag. Styringskomitéen fører regelmæssigt, mindst hvert halve år, tilsyn med gennemførelsen af denne afgørelse, herunder gennem elektroniske kommunikationsmidler.

De samlede projektomkostninger udgør 1 431 156,90 EUR.

9. Samlede anslåede omkostninger i forbindelse med projekterne og Unionens finansielle bidrag

De samlede projektomkostninger udgør 1 431 156,90 EUR.